Jordanië Wil Nuwe Netflix-Reekse oor 'Messiah' Blokkeer - Joy! Digital
Jordanië Wil Nuwe Netflix-Reekse oor 'Messiah' Blokkeer
Vlak voor die première van die Netflix-reeks, Messiah, in Jordanië, het die koninklike filmkommissie (RFC) van Jordanië Netflix versoek om die reeks van die Jordaniese platform te verwyder, berig ANP.
Messiah is in Jordanië verfilm en is sedert 1 Januarie wêreldwyd te sien. Die verhaal handel oor 'n geheimsinnige man en 'n CIA-agent wat moet uitvind of die man 'n "nuwe Christus" of 'n swendelaar is wat die wêreldorde sal versteur.
"Die verhaal sowel as die karakters is pure fiksie," sê Mohannad al-Bakri, direkteur van RFC. "Tog is die RFC van mening dat die inhoud van die reeks as 'n skending van die heiligheid van godsdiens geïnterpreteer kan word en dit is dus moontlik in stryd met die wette van ons land."
'n Woordvoerder van Netflix het aan The Wrap gesê dat Messiah op fiksie gebaseer is en nie op 'n spesiale karakter of godsdiens nie.
[Daar is 'n beroep vanuit verskeie kringe gedoen dat mense hulle Netflix rekening moet sluit uit protes teen die reeks.]